Document ID: 32011R0812
Publication Date: 2011-08-10

Content:
REGOLAMENT TAL-KUMMISSJONI (UE) Nru 812/2011
tal-10 ta’ Awwissu 2011
li jemenda l-Annessi III tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi ta’ residwu ta' dimetomorf, fluwopikolid, mandipropamid, metrafenonu, nikotina u spirotetramat f'ċerti prodotti jew fuqhom
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b’mod partikolari l-Artikolu 14(1)(a) tagħha,
Billi:
(1)
Il-livelli massimi ta' residwu (LMR) ta' dimetomorf, fluwopikolid, mandipropamid metrafenonu, nikotina u spirotetramat, ġew stipulati fil-Parti A tal-Anness III tar-Regolament (KE) Nru 396/2005.
(2)
Fil-kuntest ta’ proċedura skont id-Direttiva tal-Kunsill 91/414/KEE tal-15 ta’ Lulju 1991 li tikkonċerna t-tqegħid fis-suq ta’ prodotti għall-protezzjoni tal-pjanti (2), għall-awtorizzazzjoni ta’ prodott għall-protezzjoni tal-pjanti li fih is-sustanza attiva mandipropamid għall-użu fuq ħops, saret applikazzjoni skont l-Artikolu 6(1) tar-Regolament (KE) Nru 396/2005 għall-modifiki tal-LMR eżistenti.
(3)
Fir-rigward tad-dimetomorf, tali applikazzjoni saret għall-użu fuq il-frawli u l-valerjanella. Fir-rigward tal-fluwopikolide, tali applikazzjoni saret għall-użu fuq il-basal, it-tadam, il-kukurbiti (il-qoxra li tittiekel), il-brassica bil-fjuri, l-irjus tal-brassica, il-kohlrabi, il-ħass u l-kurrat.
(4)
Skont l-Artikoli 6(2) u (4) tar-Regolament (KE) Nru 396/2005 saret applikazzjoni għall-użu tal-metrafenonu fuq l-għeneb għall-inbid u għall-ikel. L-użu awtorizzat tal-metrafenonu fuq l-għeneb għall-inbid u għall-ikel fl-Istati Uniti, iwassal għal aktar residwu mil-LMR fl-Anness III tar-Regolament (KE) Nru 396/2005. Biex jiġu evitati ostakli kummerċjali fl-importazzjoni tal-għeneb għall-inbid u għall-ikel, jinħtieġ LMR ogħla. Skont l-Artikolu 1 tal-Ftehim bejn il-Komunità Ewropea u l-Istati Uniti tal-Amerka dwar il-kummerċ tal-inbid, li jiġu evitati ostakli kummerċjali huwa wkoll f'konformità mal-għanijiet tal-Ftehim (3).
(5)
Skont l-Artikolu 8 tar-Regolament (KE) Nru 396/2005, dawn l-applikazzjonijiet ġew valutati mill-Istati Membri kkonċernati u r-rapporti ta’ valutazzjoni ngħataw lill-Kummissjoni.
(6)
Fir-rigward tan-nikotina, il-Kummissjoni rċeviet tagħrif mill-operaturi tan-negozji tal-ikel li juru l-preżenza tan-nikotina fit-tè, l-infużjonijiet erbali, il-ħwawar, il-warda Skoċċiża u l-ħwawar friski, li twassal għal residwu ogħla mil-LMR bażiku ta' 0,01 mg/kg stipulat f'dan ir-Regolament.
(7)
L-Awtorità Ewropea dwar is-Sigurtà fl-Ikel, minn hawn 'il quddiem "l-Awtorità", evalwat l-applikazzjonijiet u r-rapporti ta' valutazzjoni għad-dimetomorf, il-fluwopikolid, il-mandipropamid u l-metrafenonu u eżaminat b'mod partikolari r-riskji għall-konsumatur u fejn rilevanti għall-annimali u tat opinjonijiet motivati fuq il-LMR proposti (4). Għan-nikotina, l-Awtorità evalwat id-dejta ta' monitoraġġ disponibbli u tat opinjoni motivata dwar l-issettjar ta' LMR temporanji għan-nikotina fil-prodotti kkonċernati (5). Hija għaddiet dawn l-opinjonijiet lill-Kummissjoni u lill-Istati Membri u għamlithom disponibbli għall-pubbliku.
(8)
Fl-opinjonijiet motivati tagħha, l-Awtorità kkonkludiet li r-rekwiżiti kollha fir-rigward tad-dejta ġew sodisfatti u li l-modifiki tal-LMR mitluba mill-applikanti kienu aċċettabbli fir-rigward tas-sigurtà tal-konsumatur fuq il-bażi ta' evalwazzjoni tal-espożizzjoni tal-konsumatur għal 27 grupp speċifiku ta' konsumaturi Ewropej. L-Awtorità kkunsidrat l-aktar tagħrif riċenti dwar il-karatteristiċi tossikoloġiċi tas-sustanzi. La l-espożizzjoni tul il-ħajja għal dawn is-sustanzi permezz tal-konsum tal-prodotti kollha tal-ikel li jista' jkun fihom dawn is-sustanzi u lanqas l-espożizzjoni f'medda qasira ta' żmien minħabba konsum estrem tal-prodotti kkonċernati, ma wrew li kien hemm riskju li jinqabeż il-konsum aċċettabbli ta' kuljum (acceptable daily intake, ADI) jew id-doża ta’ referenza akuta (acute reference dose, ARfD).
(9)
Fir-rigward tal-fluwopikolid fuq il-basal, it-tadam, il-kukurbiti (il-qoxra li tittiekel), il-brassica bil-fjuri, l-irjus tal-kaboċċa u l-Brussels sprouts, l-Awtorità kkonkludiet li l-LMR kienu diġà stabbiliti f'livelli li jkopru l-użi awtorizzati attwali.
(10)
Il-modifiki proposti għal-LMR imsejsa fuq l-opinjonijiet motivati tal-Awtorità u b’kunsiderazzjoni tal-fatturi rilevanti inkwistjoni, jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.
(11)
Fir-rigward tal-ispirotetramat, il-Kummissjoni Codex Alimentarius adottat is-CXL (6). Dawn is-CXLs għandhom jiddaħħlu fir-Regolament (KE) Nru 396/2005 bħala LMR, minbarra dawk is-CXLs li mhumiex sikuri għall-grupp tal-konsumaturi Ewropej u għal-liema l-Unjoni ppreżentat riżerva għas-CAC.
(12)
Għaldaqstant, ir-Regolament (KE) Nru 396/2005 għandu jiġi emendat b'dan il-mod.
(13)
Il-miżuri stipulati f'dan ir-Regolament jaqblu mal-opinjoni tal-Kumitat Permanenti dwar il-Katina Alimentari u s-Saħħa tal-Annimali u la l-Parlament Ewropew u lanqas il-Kunsill ma opponewhom,
ADOTTAT DAN IR-REGOLAMENT:
Artikolu 1
L-Anness III tar-Regolament (KE) Nru 396/2005 huwa emendat skont l-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-10 ta’ Awwissu 2011.

Metadata:
Eurovoc Level 1 Categories: 100149
100157
100156
Eurovoc Level 2 Categories: 100250
100215
100249
100257
Eurovoc Level 3 Categories: 1268
2723
2735
2014
All Eurovoc Categories: 2357
2723
2735
6569